2018. gada martā Noteikumi Nr.

Rīgā (prot. Nr.   .§)

**Traktortehnikas vadītāja tiesību iegūšanas un atjaunošanas, kā arī traktortehnikas vadītāja apliecības izsniegšanas, apmaiņas, atjaunošanas un iznīcināšanas kārtība**

*Izdoti saskaņā ar* [*Ceļu satiksmes likuma*](https://m.likumi.lv/ta/id/45467-celu-satiksmes-likums)[*22. panta*](https://m.likumi.lv/ta/id/45467-celu-satiksmes-likums#p22) *otro daļu un* [*25. panta*](https://m.likumi.lv/ta/id/45467-celu-satiksmes-likums#p25) *ceturto daļu un likuma “*[*Par reglamentētajām profesijām un profesionālās kvalifikācijas atzīšanu*](https://m.likumi.lv/ta/id/26021-par-reglamentetajam-profesijam-un-profesionalas-kvalifikacijas-atzisanu)*”* [*18. panta*](https://m.likumi.lv/ta/id/26021-par-reglamentetajam-profesijam-un-profesionalas-kvalifikacijas-atzisanu#p18) *pirmās daļas 1. punktu*

**I. Vispārīgie jautājumi**

1. Noteikumi nosaka traktortehnikas vadītāja tiesību iegūšanas un atjaunošanas, kā arī traktortehnikas vadītāja apliecības izsniegšanas, apmaiņas, atjaunošanas un iznīcināšanas kārtību un termiņus, kā arī gadījumus, kad iznīcināma vadītāja apliecība.

2. Valsts tehniskās uzraudzības aģentūra (turpmāk – aģentūra):

2.1. veic zināšanu un prasmju pārbaudi (eksamināciju) personām, kas pretendē iegūt traktortehnikas vadītāja tiesības;

2.2. piešķir un atjauno traktortehnikas vadītāja tiesības;

2.3. izsniedz, apmaina un atjauno traktortehnikas vadītāja apliecību vai traktortehnikas braukšanas mācību atļauju (turpmāk – atļauja).

3. Pirms vadītāja apliecības vai atļaujas noformēšanas persona aģentūrā iesniedz fotogrāfiju (3 x 4 cm), kā arī pirms teorētiskā eksāmena un vadīšanas eksāmena kārtošanas uzrāda personu apliecinošu dokumentu. Persona, kas nav sasniegusi 15 gadu vecumu, drīkst uzrādīt dzimšanas apliecību.

4. Vadītāja apliecību un atļauju sagatavo datorizēti. Visus ierakstus tajā veic ar datordrukas iekārtu, izdrukājot attiecīgu Traktortehnikas un tās vadītāju informatīvajā sistēmā esošo informāciju.

5. Personai var būt tikai viena lietošanai derīga vadītāja apliecība vai atļauja, kas izsniegta pēdējā. Ja tiek konstatēta nederīgas vadītāja apliecības vai atļaujas izmantošana, attiecīgo apliecību vai atļauju izņem un iznīcina Valsts policijas vai aģentūras amatpersonas.

6. Traktortehnikas vadītāja tiesības un atļauju nedrīkst iegūt persona:

6.1. kura nav veikusi pirmreizējo vai kārtējo veselības pārbaudi transportlīdzekļu vadītāju tiesību iegūšanai;

6.2. kura 45 dienu laikā pēc lēmuma pieņemšanas par transportlīdzekļa vadītāja nosūtīšanu uz veselības pirmstermiņa pārbaudi to nav veikusi;

6.3. kurai konstatētas medicīniskas pretindikācijas transportlīdzekļu vadīšanai;

6.4. kura nav samaksājusi uzlikto naudas sodu par administratīvo pārkāpumu ceļu satiksmē normatīvajos aktos noteiktajā termiņā;

6.5. kurai saskaņā ar pārkāpumu uzskaites punktu sistēmu ir piemērots ietekmēšanas līdzeklis – transportlīdzekļu vadīšanas tiesību izmantošanas aizliegums;

6.6. kurai atņemtas transportlīdzekļu vadīšanas tiesības vai noteikts aizliegums tās iegūt;

6.7. kura nav sasniegusi attiecīgās kategorijas vadītāja tiesību vai atļaujas iegūšanai noteikto vecumu.

**II. Braukšanas mācību atļaujas iegūšana, atjaunošana un apmaiņa**

7. Atļauja (1. pielikums) ir no speciāliem materiāliem izgatavots noteikta formāta (105 x 75 mm) numurēts stingrās uzskaites dokuments ar tajā iestrādātiem pretviltošanas elementiem, un to izsniedz personai kā apliecinājumu tiesībām mācīties vadīt TR1 vai visu kategoriju traktortehniku.

8. Lai iegūtu atļauju, personai jābūt sasniegušai šādu vecumu:

8.1. 14 gadu – lai iegūtu atļauju mācīties vadīt TR1 kategorijas traktortehniku;

8.2. 15 gadu – lai iegūtu atļauju mācīties vadīt visu kategoriju traktortehniku.

9. Izsniedzot personai atļauju, tajā norāda tiesības mācīties vadīt šādu kategoriju traktortehniku:

9.1. TR1 kategorijas transportlīdzekļus – personām, kas sasniegušas 14 gadu vecumu;

9.2. visu kategoriju traktortehniku – personām, kas sasniegušas 15 gadu vecumu.

10. Lai apmainītu derīgu atļauju, persona aģentūrā iesniedz apmaināmo atļauju.

11. Atļaujas derīguma termiņš ir trīs gadi.

**III. Traktortehnikas vadītāja apliecība**

12. Traktortehnikas vadītāja apliecība (2. pielikums) ir no speciāla materiāla izgatavots noteikta formāta (105 x 75 mm) numurēts stingrās uzskaites dokuments ar tajā iestrādātiem pretviltošanas elementiem, un tas apliecina personas tiesības vadīt [Ceļu satiksmes likumā](https://m.likumi.lv/ta/id/45467-celu-satiksmes-likums) noteikto kategoriju traktortehniku.

13. Ja pie traktortehnikas ir pievienotas piekabes, kā arī uzkarināmās vai piekabināmās maināmās velkamās iekārtas, to dēļ nemainās traktortehnikas vadīšanai nepieciešamā vadītāja apliecības kategorija.

14. Traktortehnikas vadītāja apliecība ir derīga 10 gadus.

15. Persona ir tiesīga vadīt tikai atļaujā vai traktortehnikas vadītāja apliecībā norādīto kategoriju traktortehniku.

**IV. Traktortehnikas vadītāja tiesību iegūšana**

16. Traktortehnikas vadītāja tiesības pēc eksāmenu nokārtošanas var iegūt persona, kas pabeigusi teorētisko un praktisko apmācību atbilstoši normatīvajiem aktiem par traktortehnikas vadītāju sagatavošanas kārtību, vai persona, kas attiecīgās kategorijas teorētiskās zināšanas un praktisko pieredzi ir apguvusi pašmācībā.

17. Pašmācībā var iegūt TR1 kategoriju, savukārt TR2, TR3 vai TR4 kategoriju pašmācībā atļauts iegūt personai, kurai vismaz 12 mēnešus jau ir kāda no traktortehnikas vadītāju kategorijām.

18. Lai iegūtu traktortehnikas vadītāja tiesības, persona secīgi nokārto šādus eksāmenus:

18.1. teorētisko eksāmenu par ceļu satiksmes noteikumiem un ceļu satiksmes drošības jautājumiem (turpmāk – ceļu satiksmes noteikumu eksāmens). Persona ir atbrīvota no ceļu satiksmes noteikumu eksāmenu kārtošanas, ja tai ir tiesības vadīt traktortehniku, C1 vai C kategorijai atbilstošus transportlīdzekļus;

18.2. teorētisko eksāmenu par traktortehnikas uzbūvi un ekspluatācijas jautājumiem (turpmāk – ekspluatācijas eksāmens);

18.3. traktortehnikas vadīšanas eksāmenu (turpmāk – vadīšanas eksāmens).

19. Pirms traktortehnikas vadītāja eksāmenu kārtošanas persona attiecīgajā aģentūras birojā uzrāda:

19.1. personu apliecinošu dokumentu;

19.2. apliecinājumu par šo noteikumu [16. punktā](https://m.likumi.lv/doc.php?id=199008#p8) minētās apmācības pabeigšanu (ja attiecīgās kategorijas traktortehnikas vadītāja tiesību iegūšanai teorētiskās zināšanas un praktiskā pieredze iegūta pašmācībā, minētais apliecinājums nav jāuzrāda);

19.3. pirmās palīdzības mācību kursu beigšanas apliecību vai vidējās vai augstākās medicīniskās izglītības ieguvi apliecinošu dokumentu, vai izziņu par mācīšanos medicīnas izglītības iestādē, ja persona iepriekš nav ieguvusi tiesības vadīt mehāniskos transportlīdzekļus;

19.4. traktortehnikas braukšanas mācību atļauju vai dokumentu par tiesībām vadīt mehāniskos transportlīdzekļus;

19.5. aģentūras publisko maksas pakalpojumu cenrādī noteikto samaksu apliecinošu dokumentu vai samaksā atbilstoši minētajam publisko maksas pakalpojumu cenrādim.

20. Lai iegūtu vairāku kategoriju traktortehnikas vadītāja tiesības, persona kārto ceļu satiksmes noteikumu eksāmenu, attiecīgās kategorijas ekspluatācijas eksāmenu un vadīšanas eksāmenu ar katrai kategorijai atbilstošu traktortehniku.

21. Personai trīs gadu laikā pēc vadīšanas eksāmena nokārtošanas ir jāizņem traktortehnikas vadītāju apliecība. Ja persona noteiktajā laikā neizņem vadītāju apliecību, tā veic šo noteikumu 16. un 18. punktā minētās darbības.

22. Traktortehnikas vadītāja apliecību paraksta apliecības īpašnieks.

23. Saņemot jaunu vadītāja apliecību, iepriekšējo traktortehnikas vadītāja apliecību un speciālās traktortehnikas vadītāja apliecību nodod aģentūrā, izņemot citā valstī iegūto dokumentu, kas apliecina tiesības vadīt traktortehniku.

**V. Teorētiskā eksāmena pieņemšana, vērtēšana un vērtējuma apstrīdēšana**

24. Persona teorētiskos eksāmenus kārto elektroniski un patstāvīgi, bez citu personu vai palīgmateriālu palīdzības, kā arī netraucē citus eksāmena dalībniekus.

25. Atbilžu sniegšanai atvēlētais laiks traktortehnikas vadītāja tiesību iegūšanas ceļu satiksmes eksāmenā ir 30 minūtes un ekspluatācijas eksāmenā – 10 minūtes.

26. Teorētiskie eksāmeni ir nokārtoti, ja persona :

26.1. ceļu satiksmes eksāmenā nav pieļāvusi vairāk par divām kļūdām, atbildot uz 24 jautājumiem;

26.2. traktortehnikas ekspluatācijas eksāmenā nav pieļāvusi vairāk par vienu kļūdu, atbildot uz 10 jautājumiem.

27. Ja personu izraida no eksāmena norises vietas par šo noteikumu [24. punktā](https://m.likumi.lv/doc.php?id=199008#p15) minēto prasību neievērošanu, eksāmenu uzskata par nenokārtotu.

28. Ja teorētiskais eksāmens nav nokārtots, to atkārtoti atļauts kārtot ne ātrāk kā nākamajā darbdienā. Atkārtoti kārto tikai to teorētisko eksāmenu, kurš netika nokārtots.

29. Teorētisko eksāmenu rezultātus ieraksta traktortehnikas vadītāju eksaminācijas protokolā un informē personu par eksāmenu rezultātiem, norādot pieļautās kļūdas vai eksāmena pārtraukšanas iemeslu.

30. Ja persona nepiekrīt kādam no teorētiskā eksāmena vērtējumiem, tā mēneša laikā pēc eksāmena var apstrīdēt eksāmena vērtējumu, iesniedzot attiecīgu iesniegumu aģentūras direktoram. Aģentūras direktora lēmumu var pārsūdzēt tiesā Administratīvā procesa likumā noteiktajā kārtībā.

31. Teorētiskā eksāmena rezultāti ir spēkā vienu gadu pēc tā nokārtošanas. Pēc minētā termiņa beigām teorētisko eksāmenu rezultātus anulē un eksāmens jākārto vēlreiz.

**VI. Vadīšanas eksāmena pieņemšana, vērtēšana un vērtējuma apstrīdēšana**

32. Lai pārbaudītu iemaņas traktortehnikas vadīšanā, persona patstāvīgi kārto vadīšanas eksāmenu, vadot attiecīgās kategorijas traktortehniku:

32.1. TR1 kategorijā – traktoru ar pilnu masu līdz 7500 kilogramiem un traktora piekabi ar pilnu masu līdz 7500 kilogramiem;

32.2. TR2 kategorijā – traktoru ar pilnu masu virs 7500 kilogramiem un traktora piekabi ar pilnu masu virs 5000 kilogramiem;

32.3. TR3 kategorijā – harvesteru vai forvarderu ar pilnu masu virs 7500 kilogramiem;

32.4. TR4 kategorijā – veltni ar pilnu masu virs 7500 kilogramiem.

33. Šo noteikumu 32. punktā minētā traktortehnika (un tās piekabe) ir reģistrēta aģentūrā, tai veikta valsts tehniskā apskate (izņemot traktortehniku, kas reģistrēta kā speciālā traktortehnika), un tai ir spēkā esoša obligātā civiltiesiskā transportlīdzekļu apdrošināšana.

34. Vadīšanas eksāmenu kārto laukumā, kurā izvietotas figūras.

35. Vadīšanas eksāmena pieņemšanas secība:

35.1. traktortehnikas izmantošanas drošības instruktāža, par kuru persona parakstās drošības instruktāžas reģistrācijas dokumentos;

35.2. zināšanu pārbaude par attiecīgās traktortehnikas uzbūvi un darbības pamatprincipiem;

35.3. sagatavošanās braukšanai (sēdekļu, spoguļu, drošības jostu, ja tādas ir, noregulēšana, eļļas un dzeses šķidruma līmeņu, logu tīrītāju, lukturu, pagrieziena rādītāju, skaņas signālierīces pārbaude, piekabes visu izvadu pievienošana traktoram) un motora iedarbināšana;

35.4. braukšanas uzsākšana, pakāpeniska pāreja no zemākiem pārnesumiem uz augstākiem (un otrādi), apstāšanās;

35.5. traktortehnikas vadīšana, izbraucot figūru "čūska" uz priekšu un atpakaļgaitā, un iebraukšana figūrā “garāža”, braucot uz priekšu un atpakaļgaitā no 90 grāduleņķa ar vienasu vai divasu piekabi no labās vai kreisās puses;

35.6. tehnoloģisko operāciju izpilde:

35.6.1. TR1 un TR2 kategorijai – piekabes piekabināšana pie traktora un atkabināšana;

35.6.2. TR3 kategorijai – precīzu darbību veikšana ar manipulatoru tukšgaitā, forvardera satvērējkausa (greifera) vai harvestera darba galvas pārvietošana uz priekšu un atpakaļ, pa labi un pa kreisi. Manipulatora fiksēšana transporta stāvoklī. Uzbraukšana uz treilera platformas un nobraukšana no tās, vai, ja tādas nav, var izmantot estakādi vai izbūvētu platformu;

35.6.3. TR4 kategorijai – uzbraukšana treilera vai estakādes platformas un nobraukšana no tās.

36. Rīkojumus par braukšanas virzienu, manevriem un figūru izpildi dod aģentūras amatpersona. Rīkojumus dod laikus, nepārprotamus un, ja nepieciešams, pēc personas lūguma atkārto. Aizliegts dot rīkojumus, kas ir pretrunā ar Ceļu satiksmes noteikumiem un drošas traktortehnikas izmantošanas prasībām.

37. Vadīšanas eksāmenu vērtē aģentūras amatpersona. Pieņemot TR3 un TR4 kategorijas traktortehnikas vadīšanas eksāmenu, eksaminācijas komisijā var būt attiecīgās kategorijas traktortehnikas nozares eksperti.

38. Vadīšanas eksāmens nav nokārtots, ja persona:

38.1. pārkāpj drošības noteikumus, veicot šo noteikumu 35.3., 35.4., 35.5. un 35.6. apakšpunktā noteiktās darbības;

38.2. veic nekoordinētu darbību ar vadības ierīcēm un zaudē kontroli pār traktortehniku;

38.3. divas reizes neizpilda figūru;

38.4. divas reizes neizpilda tehnoloģisko operāciju;

38.5. nespēj sniegt atbildi uz vienu no diviem šo noteikumu 35.2. apakšpunkta jautājumiem.

39. Ja vadīšanas eksāmens nav nokārtots, atkārtoti eksāmenu atļauts kārtot ne ātrāk kā nākamajā darbdienā.

40. Aģentūras amatpersona ieraksta vadīšanas eksāmena rezultātu traktortehnikas vadītāju eksaminācijas protokolā un informē personu par eksāmena rezultātu, norādot pieļautās kļūdas vai eksāmena pārtraukšanas iemeslu.

41. Ja persona nepiekrīt vadīšanas eksāmena vērtējumam, tā mēneša laikā pēc eksāmena var apstrīdēt eksāmena vērtējumu, iesniedzot attiecīgu iesniegumu aģentūras direktoram. Aģentūras direktora lēmumu var pārsūdzēt tiesā Administratīvā procesa likumā noteiktajā kārtībā.

**VII. Traktortehnikas vadītāja apliecības apmaiņa un atjaunošana**

42. Traktortehnikas vadītāja apliecību apmaina un atjauno personai, kura pastāvīgi dzīvo Latvijā vai kura Latvijā uzturas ilgāk par 185 dienām kalendāra gadā un kurai nav šo noteikumu [6. punktā](https://m.likumi.lv/doc.php?id=199008#p14) minēto ierobežojumu.

43. Traktortehnikas vadītāja apliecību apmaina, ja:

43.1. tai beidzies derīguma termiņš;

43.2. tā ir notraipīta vai saburzīta un tajā nav skaidri salasāmi ieraksti;

43.3. tai ir radušies mehāniski bojājumi, kas traucē salasīt informāciju vai atpazīt īpašnieka fotoattēlu;

43.4. ir mainījušies traktortehnikas vadītāja apliecības īpašnieka personas dati.

44. Lai apmainītu Latvijā izdotu traktortehnikas vadītāja apliecību, kā arī tādu traktortehnikas vadītāju apliecību, kurai nav noteikts derīguma termiņš, tās īpašnieks aģentūras birojā:

44.1. uzrāda personu apliecinošu dokumentu;

44.2. iesniedz apmaināmo traktortehnikas vadītāja apliecību un fotogrāfiju (3 x 4 cm);

45. Lai apmainītu ārvalstīs izdotu dokumentu, kas apliecina tiesības vadīt traktortehniku, persona aģentūras birojā:

45.1. uzrāda personu apliecinošu dokumentu;

45.2. kopijas izgatavošanai iesniedz ārvalstīs izdoto dokumentu, kas apliecina tiesības vadīt traktortehniku un fotogrāfiju (3 x 4 cm).

46. Ja šo noteikumu 45.2. apakšpunktā minētajā dokumentā nav skaidri noteiktas kategorijas vai traktortehnikas veidi, kurus personai ir tiesības vadīt, aģentūra nepieciešamo informāciju pieprasa no Ārlietu ministrijas vai attiecīgā dokumenta izdevējvalsts kompetentās institūcijas. Šo informāciju nepieprasa, ja traktortehnikas vadītāja tiesību atzīšanas nosacījumi ar attiecīgo Eiropas Ekonomikas zonas valsti vai ārvalsti ir iekļauti Latvijai saistošos starptautiskos līgumos.

47. Traktortehnikas vadītāja apliecības atjauno, noformējot traktortehnikas vadītāja apliecību nozaudētas, nozagtas vai nepārvaramas varas dēļ iznīcinātas apliecības vietā vai tad, ja personai atņemtas traktortehnikas vadīšanas tiesības.

48. Nozaudētu, nozagtu vai nepārvaramas varas dēļ iznīcinātu Latvijā izdotu traktortehnikas vadītāja apliecību atjauno bez eksāmenu kārtošanas. Lai atjaunotu apliecību, persona aģentūras birojā uzrāda personu apliecinošu dokumentu un iesniedz fotogrāfiju (3 x 4 cm).

49. Ārvalstīs izdotus dokumentus, kas apliecina tiesības vadīt traktortehniku, neatjauno.

**VIII. Traktortehnikas vadītāja tiesību atjaunošana**

50. Lai atjaunotu traktortehnikas vadītāja tiesības pēc traktortehnikas vadīšanas tiesību atņemšanas termiņa beigām, persona:

[50.1](https://m.likumi.lv/doc.php?id=199008#p43.1). kārto šo noteikumu 18.1. un 18.2. apakšpunktā minētos teorētiskos eksāmenus un vadīšanas eksāmenu, ja saskaņā ar pārkāpumu uzskaites punktu sistēmu bijis noteikts transportlīdzekļu vadīšanas tiesību izmantošanas aizliegums uz vienu gadu;

50.2. aģentūras birojā iesniedz medicīnisko uzziņu par pirmstermiņa veselības pārbaudi un kārto teorētiskos eksāmenus un vadīšanas eksāmenu, ja traktortehnikas vadīšanas tiesības bijušas atņemtas par transportlīdzekļa vadīšanu alkoholisko dzērienu, narkotisko, psihotropo vai citu apreibinošo vielu iespaidā.

51. Šo noteikumu [50.1. apakšpunktā](https://m.likumi.lv/doc.php?id=199008#p43) minētos eksāmenus kārto šādā apjomā:

51.1. ja persona iepriekš ieguvusi tiesības vadīt tikai vienas kategorijas traktortehniku, – šīs kategorijas traktortehnikai atbilstošo teorētisko eksāmenu un vadīšana eksāmenu;

51.2. ja persona iepriekš ieguvusi tiesības vadīt vairāku kategoriju traktortehniku, – pēc izvēles tikai vienai no iepriekš iegūtajām kategorijām atbilstošo teorētisko eksāmenu un vadīšanas eksāmenu.

**IX. Gadījumi, kad iznīcināma traktortehnikas vadītāja apliecība, un tās iznīcināšanas kārtība**

52. Traktortehnikas vadītāja apliecību iznīcina, ja:

52.1. traktortehnikas vadītājam, piemērojot sodu, transportlīdzekļu vadīšanas tiesību atņemšanas termiņš noteikts uz gadu vai ilgāku laikposmu;

52.2. traktortehnikas vadītājam transportlīdzekļu vadīšanas tiesības atņemtas par transportlīdzekļa vadīšanu alkoholisko dzērienu, narkotisko, psihotropo, toksisko vai citu apreibinošo vielu iespaidā neatkarīgi no transportlīdzekļu vadīšanas tiesību atņemšanas termiņa;

52.[3.](https://m.likumi.lv/doc.php?id=199008#p3) traktortehnikas vadītājam transportlīdzekļu vadīšanas tiesības atņemtas, jo ir reģistrēts maksimāli pieļaujamais pārkāpumu uzskaites punktu skaits;

52.4. traktortehnikas vadītāja apliecība ir atrasta un tās uzglabāšanas laikā ir beidzies derīguma termiņš vai ir cits normatīvajos aktos noteiktais pamatojums, kādēļ apliecība nav derīga.

53. Šo noteikumu [52. punktā](https://m.likumi.lv/doc.php?id=199008#p44.1) minētajos gadījumos vadītāja apliecību iznīcina aģentūras vai Valsts policijas amatpersona.

54. Traktortehnikas vadītāja apliecību iznīcina tādā veidā, ka tā vairs nav atjaunojama.

55. Par traktortehnikas vadītāja apliecības iznīcināšanu sastāda aktu, un informāciju par iznīcinātajām apliecībām vienas darbdienas laikā ievada Traktortehnikas un tās vadītāju informatīvajā sistēmā, norādot šādas ziņas:

55.1. tās institūcijas nosaukumu, kas iznīcinājusi vadītāja apliecību;

55.2. amatpersonu, kas iznīcinājusi vadītāja apliecību;

55.3. datumu, kad iznīcināta vadītāja apliecība;

55.4. iznīcinātās vadītāja apliecības sēriju un numuru.

55. Eiropas Savienības vai Eiropas Brīvās tirdzniecības asociācijas dalībvalstī izsniegtu traktortehnikas vadītāja apliecību, kura atrasta vai kura aizturēta un kuras turētājam atņemtas transportlīdzekļu vadīšanas tiesības vai noteikts transportlīdzekļu vadīšanas tiesību izmantošanas aizliegums, aģentūra nosūta izdevējvalsts kompetentajām institūcijām, norādot aizturēšanas iemeslu. Citās valstīs izsniegtās apliecības aģentūra nosūta Ārlietu ministrijai tālākai nodošanai apliecības izdevējvalsts kompetentajai institūcijai.

**X. Noslēguma jautājumi**

57. Atzīt par spēku zaudējušiem Ministru kabineta 2009. gada 29. septembra noteikumus Nr. 1123 “Traktortehnikas vadītāja tiesību iegūšanas un atjaunošanas, kā arī traktortehnikas vadītāja apliecības izsniegšanas, apmaiņas, atjaunošanas un iznīcināšanas kārtība” (Latvijas Vēstnesis, 2009, 162. nr., 2011, 193. nr., 2012, 99. nr.).

58. Apmainot traktortehnikas vadītāja apliecības un speciālās traktortehnikas vadītāja apliecības, kas izsniegtas pirms 2009. gada 29. septembra, iepriekš piešķirtās kategorijas pielīdzina jaunajām kategorijām šādā kārtībā:

58.1. iepriekš piešķirto A vai A1 kategoriju pielīdzina jaunajai TR2 kategorijai;

58.2. iepriekš piešķirto B vai B1 kategoriju pielīdzina jaunajai TR2 kategorijai;

58.3. iepriekš piešķirto C vai C1 kategoriju pielīdzina jaunajai TR1 kategorijai;

58.4. iepriekš piešķirto D vai D1 kategoriju pielīdzina jaunajai TR2 kategorijai;

58.5. iepriekš piešķirto E kategoriju pielīdzina jaunajai TR4 kategorijai;

58.6. iepriekš piešķirto speciālās traktortehnikas kategoriju "Buldozeri" pielīdzina jaunajai TR2 kategorijai;

58.7. iepriekš piešķirto speciālās traktortehnikas kategoriju “Ekskavators” pielīdzina jaunajai TR2 kategorijai;

58.8. iepriekš piešķirto speciālās traktortehnikas kategoriju “Ceļu būves un kopšanas mašīnas” pielīdzina jaunajai TR4 kategorijai;

58.9. iepriekš piešķirto speciālās traktortehnikas kategoriju “Meža mašīnas” pielīdzina jaunajai TR3 kategorijai;

58.10. iepriekš piešķirto speciālās traktortehnikas kategoriju “Pašgājēji iekrāvēji” pielīdzina jaunajai TR2 kategorijai;

58.11. iepriekš piešķirto speciālās traktortehnikas kategoriju “Cita pašgājēja tehnika” pielīdzina jaunajai TR2 kategorijai.

59. Apmainot traktortehnikas vadītāja apliecības, kas izsniegtas, sākot ar 2009. gada 29. septembri, iepriekš piešķirtās kategorijas pielīdzina jaunajām kategorijām šādā kārtībā:

59.1. iepriekš piešķirto A kategoriju pielīdzina jaunajai TR1 kategorijai;

59.2. iepriekš piešķirto B kategoriju pielīdzina jaunajai TR2 kategorijai;

59.3. iepriekš piešķirto C kategoriju pielīdzina jaunajai TR2 kategorijai;

59.4. iepriekš piešķirto D kategoriju pielīdzina jaunajai TR2 kategorijai;

59.5. iepriekš piešķirto E kategoriju pielīdzina jaunajai TR4 kategorijai;

59.6. iepriekš piešķirto F kategoriju pielīdzina jaunajai TR3 kategorijai;

59.7. iepriekš piešķirto G kategoriju pielīdzina jaunajai TR4 kategorijai;

59.8. iepriekš piešķirto H kategoriju pielīdzina jaunajai TR2 kategorijai.

60. Ja persona pabeigusi šo noteikumu 1[7. punktā](https://m.likumi.lv/doc.php?id=199008#p8) minēto apmācību atbilstoši kategorijām, kas bija spēkā līdz 2018. gada 31. augustam, uzrādot iepriekš iegūto apmācības pabeigšanas apliecinājumu, atļauts kārtot jaunās kategorijas traktortehnikai atbilstošus eksāmenus šādā kārtībā:

60.1. ar apmācības beigšanas apliecinājumu par iepriekšējās A kategorijas traktortehniku – lai iegūtu tiesības vadīt jaunās TR1 kategorijas traktortehniku;

60.2. ar apmācības beigšanas apliecinājumu par iepriekšējās B kategorijas traktortehniku – lai iegūtu tiesības vadīt jauno TR2 kategorijas traktortehniku;

60.3. ar apmācības beigšanas apliecinājumu par iepriekšējās C kategorijas traktortehniku – lai iegūtu tiesības vadīt jauno TR2 kategorijas traktortehniku;

60.4. ar apmācības beigšanas apliecinājumu par iepriekšējās D kategorijas traktortehniku – lai iegūtu tiesības vadīt jauno TR2 kategorijas traktortehniku;

60.5. ar apmācības beigšanas apliecinājumu par iepriekšējās E kategorijas traktortehniku – lai iegūtu tiesības vadīt jauno TR4 kategorijas traktortehniku;

60.6. ar apmācības beigšanas apliecinājumu par iepriekšējās F kategorijas traktortehniku – lai iegūtu tiesības vadīt jauno TR3 kategorijas traktortehniku;

60.7. ar apmācības beigšanas apliecinājumu par iepriekšējās G kategorijas traktortehniku – lai iegūtu tiesības vadīt jauno TR4 kategorijas traktortehniku.

61. Noteikumi stājas spēkā 2018. gada 1. septembrī.

Ministru prezidents Māris Kučinskis

Zemkopības ministrs Jānis Dūklavs